《焦山精舍夜饮》
清代·鲍皋

我吟天风海涛曲，焦岩飒飒振林木。汉隐先生拍我肩，邀向岩间结茅屋。

茅屋直下临奔湍，阴林积雪森夏寒。清飙回动白羽扇，明月走送黄金盘。

黄金之盘白玉壶，长江泻酒那用酤。狂来手击冯夷鼓，兴酣口吐骊龙珠。

山颠酒仙吸江海，酒仙仙去空亭在。亭中一笑君应闻，海上三山好相待。

明月倒行云却飞，山巅酒醒霜盈衣。苍藤古木半江黑，侧足崩崖愁独归。

归来已听晨钟发，惊鱼跳波动栖鹘。欲卧携床对海门，梦骑长鲸泛溟渤。

作者简介：鲍皋（1708—1765） ，清朝江苏镇江丹徒人，字步江，号海门。国子生。乾隆初，举博学鸿词，不就。壮岁游姑苏、武林，客淮扬间，晚年颓放。善画，尤以诗赋名。沈德潜尝称其与余京、张曾为“京口三诗人”。